A tisztválasztás
Ha én ügyész lehetnék,
Mindég csak olly pörökre
Függeszteném figyelmem,
S mindég csak olly ügyekben
Ajánlanám segédem,
Mellyekben a leányok
Nevök forog veszélyben.
 	Ha iskolát tanítnék,
Mindennek azt tanítnám,
Hogy kelljen a leányok
Szerelmöket hevítni,
S hogy kelljen a kegyelmet
Megérdemelni nálok.
 	Ha pedig poéta volnék,
Mindég csak a leányok
Hüségöket dicsérném,
S mindég csak a legények
Vadságokat puhítnám.
 	Még orvos is lehetnék.
S nem lenne érdemetlen
Szolgálatom, reménylem:
Mert szüntelen szerelmes
Lyánkákat orvosolnék,
S mindég szerelmet írnék
Elejébe szenvedőmnek.
 	Szolgálatot tehetnék
Mind ennyi hivatalban,
De mivel csak egyre érek,
Válasszatok, leánykák,
Mellyik dologra szánjam
Ezek közül erőmet,
Hogy hasznomat vegyétek?
Versek